Komisijos direktyva 2002/100/EB
2002 m. gruodžio 20 d.
iš dalies keičianti Tarybos direktyvą 90/642/EEB dėl didžiausios azoksistrobino likučio koncentracijos
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [1] su paskutiniais pakeitimais, padarytais Direktyva 2002/79/EB [2], ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [3] su paskutiniais pakeitimais, padarytais Komisijos direktyva 2002/81/EB [4], ypač į jos 4 straipsnio 1 dalies f punktą,
kadangi:
(1) Nauja veiklioji medžiaga azoksistrobinas Komisijos direktyva 98/47/EB [5] buvo įtraukta į Direktyvos 91/414/EEB I priedą naudoti tik kaip fungicidas, tačiau neapibrėžiant konkrečių sąlygų, darančių įtaką pasėliams, kurie galėtų būti apdoroti augalų apsaugos produktais, turinčiais šios veikliosios medžiagos.
(2) Didžiausios azoksistrobino likučių koncentracijos (DLK) vertės visuose produktuose, kuriems taikoma Direktyva 90/642/EEB, ir ant jų yra nustatytos tose direktyvose su pakeitimais, konkrečiai padarytais Komisijos direktyvomis 1999/71/EB [6], 2000/48/EB [7], 2001/48/EB [8] ir 2002/23/EB [9].
(3) DLK vertės, nustatytos toje direktyvoje, rodo leidžiamus azoksistrobino naudojimo atvejus kai kuriems pasėliams. Jei naudoti pasėliams leidimo nėra, nustatoma DLK vertė, atitinkanti apatinę analizinio nustatymo ribą (LOD). Apskritai likučiai, panaudojus azoksistrobiną, bus didesni kaip LOD. Taigi, jei siūlomas naujas naudojimo atvejis, prieš išduodant leidimus naudoti augalų apsaugos produktus, kurių sudėtyje būtų šios veikliosios cheminės medžiagos, iš valstybių narių reikalaujama nustatyti naują laikinąją nacionalinę DLK pagal Direktyvos 91/414/EEB 4 straipsnio 1 dalies f punktą. Tam tikros valstybės narės pateikė atitinkamą informaciją apie papildomus naudojimo atvejus. Turima informacija buvo patikrinta ir jos pakanka Bendrijos lygiu pakeisti laikinąsias didžiausias likučių koncentracijos vertes tiems pasėliams, kuriems valstybės narės siūlo leisti naudoti azoksistrobino turinčius augalų apsaugos produktus.
(4) Prieš įtraukiant azoksistrobiną į Direktyvos 91/414/EEB I priedą jos techninis ir mokslinis įvertinimas buvo baigtas 1998 m. balandžio 22 d. pateikus Komisijos ekspertizės ataskaitą. Nustatyta cheminės medžiagos leistinoji paros dozė (LPD) yra lygi 0,1 mg/kg b.m./parai. Azoksistrobinu apdorotų maisto produktų poveikis per visą vartotojų gyvenimo trukmę yra įvertintas ir apskaičiuotas pagal Bendrijos metodikas ir nusistovėjusią praktiką, atsižvelgiant į Pasaulio sveikatos organizacijos paskelbtas rekomendacijas [10] ir Augalų mokslinio komiteto nuomonę [11] apie taikomus metodus, ir yra apskaičiuota, kad dėl pasiūlytų DLK verčių LPD nebus viršyta.
(5) Šios direktyvos projektą Komisija pateikė Pasaulio prekybos organizacijai ir į gautas pastabas yra atsižvelgta rengiant galutinį direktyvos variantą.
(6) Buvo atsižvelgta į Augalų mokslinio komiteto pareikštas nuomones, ypač į patarimus ir rekomendacijas dėl pesticidais apdorotų maistinių kultūrų vartotojų apsaugos.
(7) Direktyva 90/642/EEB turėtų būti atitinkamai iš dalies keičiama.
(8) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Didžiausios pesticido azoksistrobino likučių koncentracijos vertės Direktyvos 90/642/EEB II priede keičiamos didžiausiomis pesticido likučio koncentracijos vertėmis šios direktyvos priede.
2 straipsnis
1. Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
2. Valstybės narės priima įstatymus ir kitus teisės aktus, kurie, įsigalioję iki 2003 m. kovo 31 d., įgyvendina šią direktyvą. Apie tai jos nedelsdamos praneša Komisijai.
3. Šias nuostatas jos taiko nuo 2003 m. balandžio 1 d.
4. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Briuselyje, 2002 m. gruodžio 20 d.